**COMUNICAT DE PRESĂ**

22 iulie 2025

**100% din fondurile Programului Interreg IPA România-Serbia**

**au fost alocate proiectelor**

În cadrul celei de-a șaptea întâlniri a Comitetului de Monitorizare al Programului Interreg IPA România-Serbia, organizată în format online în data de 22 iulie a.c, au fost selectate 6 propuneri de note conceptuale, în sumă totală de 22,9 milioane Euro.

Cel de-al doilea apel pentru propuneri de proiecte a fost dedicat Obiectivului specific 1.2 - *Promovarea energiei din surse regenerabile în conformitate cu Directiva (UE) 2018/2001, inclusiv cu criteriile de durabilitate prevăzute în cadrul acesteia* și Obiectivului specific 1.3 - *Promovarea măsurilor de eficiență energetică și reducerea emisiilor de gaze cu efect de seră*.

Acest apel pentru propuneri de proiecte, lansat în data de 17 decembrie 2024, a generat un interes remarcabil. Astfel, au fost depuse **25 de note conceptuale**, prin care potențialii beneficiari din cele două țări au solicitat fonduri europene **în valoare de peste 68 de milioane de euro**, depășind de peste șapte ori bugetul disponibil în cadrul acestui apel, semn clar al interesului deosebit pentru **cooperarea transfrontalieră româno-sârbă în domeniul eficienței energetice și energiei regenerabile**.

Bugetul total disponibil în cadrul apelului a fost de **10,3 milioane de euro**, din care **85% reprezintă contribuția Uniunii Europene, respectiv 8,8 milioane de euro**, însă valoarea proiectelor selectate este mult mai mare, datorită folosirii mecanismului de supra-contractare care asigură maximizarea gradului de absorbție al fondurilor europene la nivelul programului.

Pentru beneficiarii români, contribuția națională de 15% este acoperită în proporție de 13% de Guvernul României, iar 2% reprezintă contribuția proprie a fiecărui partener român.

\*\*\*

**Ministerul Dezvoltării, Lucrărilor Publice și** Administrației este Autoritate de Management pentru Programul Interreg IPA România-Serbia 2021-2027, care are un buget total de 87.725.681 de euro și finanțează proiecte privind protecția mediului și adaptarea la schimbările climatice, sănătate și educație, turism și cultură, respectiv managementul frontierei. [www.mdlpa.ro](http://www.mdlpa.ro)

**Informații suplimentare privind Programul Interreg IPA România-Serbia** și informații suplimentare privind cel de-al doilea apel pentru propuneri de proiecte pot fi găsite accesând: www.romania-serbia.net